NARIADENIE KOMISIE (ES) č. 181/2009
zo 6. marca 2009,
ktorým sa do 31. augusta 2009 pozastavuje intervenčný nákup masla za pevne určené ceny
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (1),
so zreteľom na nariadenie Komisie (ES) č. 105/2008 z 5. februára 2008, ktorým sa ustanovujú podrobné pravidlá uplatňovania nariadenia Rady (ES) č. 1255/1999, pokiaľ ide o intervenciu na trhu s maslom (2), a najmä na jeho článok 12 ods. 2,
keďže:
(1)
Z oznámenia predloženého členskými štátmi 5. marca 2009 v súlade s článkom 12 ods. 1 nariadenia (ES) č. 105/2008 vyplýva, že celkové množstvo masla ponúknuté na intervenciu za pevne určené ceny prekročilo od 1. marca 2009 limit 30 000 ton stanovený v článku 13 nariadenia (ES) č. 1234/2007. Intervenčný nákup masla za pevne určené ceny je teda nutné pozastaviť do 31. augusta 2009, je nutné stanoviť jednotnú percentuálnu sadzbu pre množstvá doručené príslušným orgánom členských štátov 4. marca 2009 a ponuky doručené príslušným orgánom členských štátov 5. marca 2009 a neskôr je potrebné zamietnuť.
(2)
V súlade s článkom 3 ods. 5 nariadenia (ES) č. 105/2008 sa maslo ponúkané na intervenciu musí baliť a dodávať v blokoch s čistou hmotnosťou najmenej 25 kg. Množstvá masla, ktoré sa vynásobia jednotnou percentuálnou sadzbou, by sa teda mali zaokrúhliť na najbližší násobok 25 kg.
(3)
Po uverejnení jednotnej percentuálnej sadzby a pozastavenia nákupu za pevne určené ceny musia intervenčné agentúry rýchlo notifikovať predajcov. Toto nariadenie by preto malo nadobudnúť účinnosť v deň jeho uverejnenia v Úradnom vestníku Európskej únie,
PRIJALA TOTO NARIADENIE:
Článok 1
Týmto sa do 31. augusta 2009 pozastavuje intervenčný nákup masla za pevne určené ceny.
Celkové množstvo masla ponúknuté na intervenciu, ktoré každý predajca zaslal príslušným orgánom členských štátov v súlade s článkom 12 ods. 1 nariadenia (ES) č. 105/2008 4. marca 2009, sa prijíma, násobí jednotnou percentuálnou sadzbou vo výške 65,0821 % a následne zaokrúhľuje na najbližší násobok 25 kg.
Ponuky doručené príslušným orgánom členských štátov 5. marca 2009 až 31. augusta 2009 sa zamietajú.
Článok 2
Toto nariadenie nadobúda účinnosť v deň jeho uverejnenia v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 6. marca 2009